《又题卓锡泉》
宋代·留元崇

吾师知地脉，杖锡此间卓。
分占神仙囿，敲出清泠玉。
锡飞已乘龙，泉洁可饮鹤。
林下几寒暑，池中不盈涸。
木石常借润，瓶罂随量足。
池无汲绠线，逗引走修竹。
渴心生尘埃，对此惬所欲。
洗耳听松音，漱齿汲山绿。
更携一壶归，为浣众生浊。
遥愧山中人，四时自斟酌。

作者简介：留元崇，泉州晋江（今福建泉州）人。筠子，正孙。以荫仕，尝为广东安抚司主管机宜文字，时至罗浮山游（《罗浮山志会编》卷六）。宁宗嘉定间通判兴化军（清道光《福建通志》卷九四）。事见《福建通志》卷一七六《留正传》附。今录诗十首。